תהילה
תערוכת צילום של הִלה עמנואל
עשרות דיוקנאות של אמנים שהטביעו חותם על פס הקול הישראלי

 16 ביולי - 5 בספטמבר 2026
הכניסה חופשית

ב־16 ביולי תיפתח בבית האמנים בתל אביב תערוכת הצילום "תהילה" של הצלמת והיוצרת הִלה עמנואל.  התערוכה מציגה עשרות דיוקנאות של אמנים שהטביעו חותם על פס הקול הישראלי והפכו לחלק בלתי נפרד מהקלאסיקה התרבותית המקומית.
בין המצולמים בתערוכה: יהורם גאון, יהודה פוליקר, נורית גלרון, ריקי גל, דני ליטני, דני סנדרסון, שימי תבורי, אבי טולדנו, שלומית אהרון, אריק סיני, אילנית, חדוה עמרני, קורין אלאל, יצחק קלפטר, רמי דנוך ואחרים.
"תהילה" עוסקת במתח שבין אור לחושך, בין נוכחות להיעלמות, בין התהילה לבין האדם שמאחוריה. האמנים מצולמים בסטודיו, מחוץ לבמה ולאור הזרקורים, במרחב המאפשר התבוננות בגובה העיניים. ללא התפאורה המוכרת של ההופעה, נחשפים המצולמים באופן אישי ואנושי יותר.
באמצעות שפה צילומית מדויקת, מבקשת עמנואל להציע מבט חדש על דמויות מוכרות במוזיקה הישראלית. משחקי האור והחושך המלווים את הדיוקנאות מבטאים את המתח שבין חשיפה להסתרה, בין הדימוי הציבורי לבין האדם שמאחוריו.
על התערוכה עבדה עמנואל במשך כחמש שנים, במהלכן תיעדה עשרות אמנים בולטים במוזיקה הישראלית. לאורך השנים צילמה הופעות מוזיקה רבות ופגשה אמנים הן על הבמה והן מאחורי הקלעים, חוויה שהפכה לאחד ממקורות ההשראה המרכזיים לתערוכה.
"המפגש עם האמנים בסטודיו, הרחק מהבמה ומאור הזרקורים, אפשר לי להתבונן בהם ממקום אחר. עניין אותי לחשוף את האדם שמאחורי הדימוי הציבורי וליצור מרחב שבו מתקיים מפגש אנושי, ישיר ובלתי אמצעי. 'תהילה' היא מחווה לאמנים שהמוזיקה שלהם מלווה את חיינו, וגם ניסיון לשמר רגע תרבותי משמעותי באמצעות צילום." אומרת עמנואל
הפרויקט נולד מתוך חיבור אישי ועמוק לעולם המוזיקה הישראלית. ילידת ערד, שגדלה לצד העשייה התרבותית וליוותה את אביה, שהיה ממפיקי פסטיבל ערד הראשון, נושאת זיקה רבת שנים למוזיקה העברית. חיבור זה מהווה בסיס משמעותי לתערוכה. לאורך השנים יזמה והובילה מיזמים המחברים בין קהילה, זיכרון ויצירה, ובהם מופעי סלון אינטימיים, פרויקט תיעודי בתקופת הקורונה למען עובדי התרבות ומפגשי "זיכרון בסלון".
מעבר לערכה האמנותי, התערוכה מהווה גם מסמך תרבותי של תקופה. תיעודם של אמנים המלווים את התרבות הישראלית במשך עשורים מעניק לפרויקט ממד נוסף של שימור מורשת וזיכרון תרבותי.
במקביל לתערוכה מתקיים בימים אלה קמפיין הדסטארט להפקת ספר אמן שירכז את צילומי "תהילה" ויאפשר את שימורו של פרויקט התיעוד הייחודי גם מעבר לחלל התערוכה.
https://headstart.co.il/project/90126?lang=he
הִלה עמנואל צלמת סטילס ועורכת וידאו, המתגוררת ופועלת בתל אביב מאז 1998. בסטודיו שלה בתל אביב ובמשך שנים של צילום הופעות, אמנים ויוצרים, פיתחה שפה צילומית אישית המשלבת מבט אנושי ורגיש עם עניין במפגש שבין הדימוי הציבורי לאדם שמאחוריו. עבודותיה מבקשות ללכוד רגעים וסיפורים הנסתרים מן העין דרך עדשת המצלמה.

שעות פתיחה:
יום א' – סגור
ימים ב'–ה' 10:00–13:00, 16:00–18:00
יום ו' 10:00–13:00
שבת 11:00–14:00

